AFRIKAANSE OPSOMMING: Mielies is die belangrikste akkerbougewas in Suid-Afrika. Dit word gebruik vir beide dierevoere en menslike verbruik. Dit word ook in baie bedrywe as ’n inset gebruik, vorm ’n bron van buitelandse valuta en verskaf werksgeleenthede aan baie mense in die land. Dit is ’n belangrike komponent van die landbousektor, speel ’n belangrike rol in die ekonomie en verskaf geleenthede in terme van landboubelegging en werkskepping. Die mieliebedryf in Suid-Afrika het ’n lang geskiedenis van regeringsingryping waardeur die prys van mielies deur die regering, by name van die kantoor van die Minister van Landbou, vasgestel is. Dit is aangevuur deur twee Bemarkingswette (van 1937 en 1968). Gedurende die tydperk van hierdie wette is boere nie aan internasionale markte blootgestel nie. Met die aanvang van die Wet op die Bemarking van Landbouprodukte (Wet 47 van 1996) is boere aan internasionale mieliepryse blootgestel, m.a.w. aan die kragte van vraag en aanbod. Boere word nie meer aan die begin van die produksieseisoen ’n mielieprys gewaarborg nie, en moet nou ander maniere vind om hulle inkomste teen ’n onbestendige mielieprys te beskerm. Deur die koop van termynkontrakte op hulle mielies (verskansing) kan boere die prysrisiko’s wat hulle in die gesig staar, minimaliseer. ’n Aantal instrumente is ontwikkel om boere te help om hulleself teen prysrisiko te beskerm. In Suid-Afrika word SAFEX gebruik om die verwagte toekomstige prys van mielies te weerspieël en dit kan deur boere as ’n verwysing na die verwagte prys gebruik word. Verskeie faktore beïnvloed die verskansingsbesluite van boere. Die belangrikste doelwit van hierdie studie was om faktore te identifiseer wat die verskansingsbesluit van mielieboere in Gauteng beïnvloed, en dus die tempo waarteen hulle verskansingstrategieë in gebruik neem. Die studie het ’n aantal metodes gebruik in ’n poging om hierdie vraag te beantwoord. Data-analise m.b.t. die faktore wat die verskansingsbesluit van die boere beïnvloed, is met Excel en die SPSS statistiese pakket uitgevoer en het die vorm van meervoudige kruistabellering aangeneem. ’n Probitregressievergelyking is met behulp van SPSS 20 statistiese sagteware beraam. In die geval van die tempo van aanneming van verskansing deur mielieboere in Gauteng is daar gevind dat net 35 persent van die mielieboere termynkontrakte op hulle mielies gebruik om hulle teen prysrisiko te beskerm. Dit impliseer dat hulle nie hulle inkomste teen onbestendige pryse beskerm nie. Die resultate toon dat die faktore wat die grootste invloed het op die besluit om te verskans die volgende is: die geslag, ouderdom en landboukwalifikasie van die hoof besluitnemer; of die besluitnemer ’n lid van ’n graanvereniging is, en die grootte van dié graanvereniging; hoe lank die besluitnemer reeds graan produseer; die grootte van die plaas; of die boer grond inhuur; die proporsie van inkomste wat weg van die plaas af verdien word; en of die boer versekering uitneem. Hierdie veranderlikes is almal statisties betekenisvol by die 5 persent vlak.